text: De frivillige brandværn er truet på livet
  06 marts 2015 kl. 17.20
  Politikerne vil have dem til at spare fire millioner kroner. Det svarer til en tredjedel af det samlede budget for alle de frivillige brandværn.
  Og hvis pengene forsvinder, så tager det livet af de frivillige brandværn.
  Her i vores del af landet er der i alt 50 forskellige frivillige brandværn. De har deres egne brandbiler, brandstationer og brandmænd.
  Tønder Kommune har 10 forskellige værn. I Haderslev, Kolding og Vejen Kommuner er der tilsammen 11 frivillige brandværn. Aabenraa Kommune har 14 brandværn. Og så er der Sønderborg Kommune med 15 forskellige frivillige brandværn.
  Det frivillige brandværn i Broager havde i dag både ministre og topfolk fra Venstre indenfor på brandstationen. Håbet er, at spareplanerne for de frivillige sønderjyske brandværn helt bliver droppet.
  